**HISTÓRIA**

***Régi és régebbi Törtel***

**A mi Öreg Gulyásunk**

*Dr. Erdei László, Törteli Falumúzeum Baráti Kör Egyesület, erdei@bio.u-szeged.hu*

Történetünk a XIX. század végén játszódik. Helyszínek: Törtel, Budapest, Nagykőrös. A történet négy szálon indul egészen távolról, és bonyolódik egészen addig, míg Törtelre érve minden érthetővé és világossá nem válik. Valós szereplői Eötvös Károly (1842-1916) országgyűlési képviselő, író és jogász; Schlésinger Samu, a törteli köztestület tagja az 1890-es években és a XX. század elején, Schlésinger Magda, a lánya; és az anonim törteli öreg gulyás. Izgalmas, novellába illő szereposztás! Vélhetően az öreg gulyás a főszereplő, bár a többieket sem lehetne a kisebb, „mellékszereplő” titulussal illetni. Hogyan fog ebből egy igazi törteli történet kikerekedni?

Írásom ötletét a Törteli Híradó 1997. október havi számában közölt *Az öreg gulyás* c. írás adta, amelyet ezzel a megjegyzéssel indított a szerkesztő: *„Eötvös Károlynak a múlt század végi “Emlékezések” című könyvéből való ez az írás. Törteli vonatkozása miatt idézzük.”*



**A festmény (Schlésinger Magda)**

Az „*Emlékezések*” 1901-ben jelent meg Budapesten, ennek a 134 -140 oldalain olvashatjuk az írást.

Lapozzunk csak bele:

*„Van egy képem a Képző művészeti Társulat téli kiállításán. Ott van valahol a tizenkettedik teremben. Nem is én festettem, nem is engem ábrázol, meg se vettem, mégis az én képem.*

*Van egy ifjú, hajadon úrnő, aki még kis lány, de már nagy művésznő. Ismerik nevét, a kik ismerik a mai magyar képzőművészetet.*

*Ez a művésznő valahol, valamikor megpillantotta az én gömbölyű tarfeje­met. S jó műtárgyat talált benne. S le is festette volna nagy kedvvel és türelem­mel, ha én tudtam volna »ülni« nagy kedvvel és türelemmel. De kárpótolta magát. Fogott* ***Törtelen egy öreg gulyást****, beédesgette műtermébe, megtanította »ülni« s lefestette én helyettem. És az én számomra. Ez az én képem. Azt gondolta a művésznő: mindegy az. Öreg gulyás: öreg politikus.”*

Az írás 134. oldali lábjegyzetéből kiderül, ki is ez törteli művésznő. Íme: „*Schlésinger Magda, a bájos, ifjú művésznő, Schlésinger Sa­mu törteli birtokos s vendéglátó és mű­vészetkedvelő derék magyar gazda leá­nya.”*

Ebből az esszéből kiderül, hogy az Öreg Gulyás (nevezzük ezután így) rendkívül eszes, csavaros eszű, sőt jó értelemben vett ravasz egyéniség, de a festményt nem közli az írás!

 Eötvös Károlynak ez a kötete három nagy részből áll: „Rég elmúlt időkből”, „A négy év apró emlékei” és „Deák Ferencz” alcímekkel, mindegyik számos novellát tartalmaz. Az „Öreg gulyás” az első részben a tizenkettedik írás, 1899-es év megjelöléssel. A legkorábbi 1875-ből származik. Világos, hogy az „*Emlékezések*” egy gyűjtemény. Szokás volt abban az időben, hogy az írók műveiket részletekben, napi- vagy hetilapokban közölték először. Nézzünk szét ezen a területen! Eötvös Károly a *Pesti Napló*, a *Vasárnapi Újság* és később az *Egyetértés* szerzői közé tartozik. És valóban, a *Vasárnapi Újság* 1899. év január 15-i számában mintegy -számunkra – meglepetés- és ajándékképen ott van az Öreg Gulyás arcképe, és ráadásként a „bájos, ifjú művésznő” arcmása is!

Mit is mond az Öreg Gulyás a saját portréjáról?

* *„Hát ehhez a föstött képhez mit szól kelmed?*
* *Nem tudom mire vélni ezt a dolgot. A mi jó kisasszonyunk aligha csúffá nem akart engem tenni.*

***Pedig akár a képre nézek, akár a tükörbe nézek, mind egy az.*** *Azt mondta, üljek le előtte, majd ő engem leföst. Gondoltam magamban: engem ugyan nem. De szépen is beszélt, rám is parancsolt, egy-egy pohár bor is járta: no hát Isten neki. Valami kenőcsöket addig kevergetett ide-oda, míg utóbb magamat láttam a táblán. El nem tudtam gondolni, miért tölti az idejét ilyen hiá­bavalósággal. Hiszen a kertben sétálhatna, kávét is ihatnék ezalatt. Csak azt röstellem, hogy a kopott kalapomban föstött le. Pedig van énnékem jobb kalapom is.*

* *De kiállítják ám kegyelmed képét Budapesten az urak előtt!*
* *Hallom. De hiszen én meg nem nézem. Még rám találna ismerni valaki!”*



A Vasárnapi Újság címlapja, amelyben az „Öreg gulyás” először jelent meg.



Az Öreg gulyás. Schlésinger Magda festménye.

*Kézjegye „Magda”. Olvasható még „Törtel”, de az évszám nem.*



„Schlésinger Magda, a bájos, ifjú művésznő, Schlésinger Sa­mu törteli birtokos s vendéglátó és mű­vészetkedvelő derék magyar gazda leá­nya.”

**A mi Öreg Gulyásunk**

A címet olvasván, Olvasóinkban nyilván Arany János ismert, tetétleni *vén gulyás*a, Marci bácsi emléke merül föl:

*Egy pohár bor a kezében,
Bora elfoly, keze reszket,
Vén gulyás ül a karszéken
Mult időkre emlékeztet.*

*Hosszú évsor nyomja vállát,
Száz esztendőt emlegetnek;
Elég volna hagyománynak,
Elég volna történetnek.*

(Arany János: *A vén gulyás.* 1855. május, részlet)

Majd hamarosan:

*Viszik Marci bácsit, nem is hozzák vissza,
Hova ő most indul, nem csekély út lesz a!*

*Nincs is benne mód, hogy gyalog odaérjen:
Mint urat kell vinni fekete szekéren.*

(Arany János: *A vén gulyás temetése,* 1855. május, részlet)

A tetétleni Vén Gulyás, és a törteli Öreg Gulyás…Talán ismerték egymást, talán találkoztak is. Hiszen a kürtszó is áthallatszott Törtelről Tetétlenre:

*Megszólal egy kürt napnyugat felé,
Csatára hívó - ez a Lehelé...!*

*Nem, nem, - csak a szomszéd Abony vagy Törtel
Kanásza múlatá magát a kürttel.*

(Arany János: *A tetétleni halmon*, részlet)

Hány éves is volt a mi Öreg Gulyásunk az „interjú” idején?

* *„Hány éves kend, öreg gulyás?*
* *Találja el kegyelmed.*
* *Hatvan.*
* *Az is voltam valamikor.*
* *Hetven.*
* *Az is voltam már régen.*
* *Nyolczvan.*
* *Tavaly nyáron találkoztam vele künt a legelőn.*

*Tehát nyolczvanegy éves az öreg gulyás. Szép kor, szép idő, kivált ha még keményen pödrött bajusz is jár vele.”*

Eötvös írása nem születhetett 1898 után, de nem tudjuk, hány évvel előtte; azonban életrajzi adataiból gyanítható, hogy 1897-ben, esetleg 1892-ben volt a találkozás. Az Öreg Gulyás „tavaly nyáron”, 1896-ban esetleg 1891-ben volt 80 éves. Született tehát 1816-ban vagy 1811-ben. A tetétleni Marci bácsi halálakor, 1855-ben, a mi Öreg Gulyásunk 40-45 éves javakorú ember volt.

De kivolt Ő? Nevét nem tudjuk (egyelőre). Tudjuk róla, hogy volt felesége és gyereke, és Berkiné volt a komaasszonya.

*„Asszony! Hejh, az asszony régen ott porlad már a törteli temetőben… Minden vasárnap tisztát adott, gyereknek, házi jószágnak gondját vi­selte, szomszédolni nem volt a kenyere, az ebédet meg pontosan kihozta s míg fiatalok voltunk, el is időzött nálam egy-két óráig mindennap. Most is élne szegény, ha a Berkiné komaasszony virrasztásánál át nem fázott volna.”*

Vajon ráismer valaki Törtelen? A mai idősebb generáció ükapja volt az Öreg Gulyás, talán a családi hagyomány valahol emlékezik rá!

**Eötvös Károly és Schlésinger Samu**

Az „Öreg gulyás” története szinte biztosan személyes találkozáson és beszélgetésen alapul. Eddig nem tudtunk arról, hogy Eötvös Károly Törtelen járt volna. Az elbeszélés pedig ezt sugallja. Hogyan került Eötvös Károly Törtelre?

A megoldás kulcsa, illetve személye Schlésinger Samu, a törteli képviselő-testület „érdemes tagja” az 1890-es években, aki egyben „**vendéglátó és mű­vészetkedvelő derék magyar gazda”** – írja Eötvös. Minden szónak súlya van! – vendéglátó és művészetkedvelő! Ezért van az, hogy lánya, Magda, festeget, és ezért történhetett, hogy Schlésinger Samu 1893-ban festményt ajándékozott a képviselő-testületnek. Lássuk a korabeli jegyzőkönyvet:

Az 1893. áprilisi rendkívüli képviselő testületi közgyűlésen *….”Elnök bejelenti, hogy a képviselőtestület egyik érdemes tagja községi birtokos Schlesinger Samu úr a községnek ŐFelsége a király olajnyomású arczképét… ajándékozta, amely nagylelkű adomány elfogadását és adományozó részére jegyzőkönyvi köszönet nyilvánítását ajánlja.”* –idéz az egykori jegyzőkönyvből Pásztor József a Törteli Híradó 2009. szeptemberi számában.

De hogy hol és mikor ismerkedett meg Eötvös és Schlésinger, nem tudjuk, ám a körülmények sejtetni engedik. Kapcsolódik ez Eötvös Károly országgyűlési képviselői pályafutásához, aki 1881-ben, majd 1887-ben és 1892-ben is Nagykőröst képviselte! Mint képviselő ismerhette meg a „vendéglátó és művészetkedvelő” családot. A viszony bensőségessé válik, mert Eötvös megismerteti Schlésingert a pesti politikai élettel, oly módon, hogy a mi Samu bátyánk Eötvös kávéházi társaságához tartozott, sőt „kebelbarátjává” vált.

Így ír erről Vázsonyi Vilmosné (Szalkai Schwarcz Margit) „Az én uram” című könyvében:
*„Az Abbázia kávéház akkoriban egy egészen különleges intézmény volt. Nemcsak fiókparlament, hanem egy fiókakadémia, egy fiókparnasszus és egy fiók szenthegye a művészetnek. Akárkinek bármiféle téren aznap valami sikere volt, ahhoz hozzátartozott, hogy az illető este megjelenjék az Abbáziában, mert a siker és annak gyönyörűsége csak akkor volt teljes, ha azt az Abbázia kávéházban hitelesítették.* ***A legfőbb ítélőszék az Eötvös-asztal volt****, a tükörfal előtti nagy, kerek asztal. Abban az időben, amikor én férjhez mentem, rendszerint*

Eötvös Károly (1842-1916)

*a következő urak ülték körül ezt a világhírű asztalt: az asztalfőn ült, a tükör alatt, szemben az egész kávéházzal Eötvös Károly, joviális, hatalmas koponyáján kis, fekete házisapkával… Eötvös Károly mellett ott ült azután nap-nap után az uram, Jókuthy kuriai bíró, Széll Farkas, a debreceni királyi tábla jelessége, Kubelikné édesapja, Kadosa Marcell, Perl Soma, a híres Soma öcsém, ahogy őt Eötvös nevezte, aki principálisa volt, Reiner doktor, a vajda háziorvosa*, ***a törteli Schlesinger bácsi, a vajda kebelbarátja*** *és még sokan mások…”*

Kiadatlan emlékiratában is megjegyzi:… „*Azután ott volt a több ezer holdas kapitalista Schlézinger Samu bácsi, a törteli nagybirtokos.”*

Történetünk végéhez közeledünk. Nem ismeretes előttünk Schlézinger Samu életútja. A kávéházi találkozások az I. világháború kitörésekor abbamaradtak, Eötvös Károly is itthagyta e földi világot. Striczky tanár úr könyvének 49. oldalán rövid leírás sejteti Schlézinger úr életének rosszra fordulását:

„ *Schlesinger Sámuel, akinek földje a falu északi részén terült el és az abonyi kis Krakóig húzódott, megvette a Richter, Pulicer, Őri Károly, Vajkó Antal, György és Pál földjét. Így 2000 kat. hold föld tulajdonosa lett. Spekulátor. Nyerni akart. Azért összes pénzét hadikölcsönbe helyezi. Eladja 1916-ban a földjét: 900 holdat Inárcsi Farkas Ferencnek és 400 holdat Beretvás Jánosnak. A hadikölcsön elveszett és Schlesinger egészen elszegényedett.”*

További sorsáról nem tudok; egy Schlesinger Samu a budapesti Kozma utcai temetőben nyugszik (1849-1922). Az életút időpontja történetünkhöz illő, azonban sok Schlezinger és több Samu, Sámuel élt akkor a történelmi Magyarországon.

 Akárhogy is történt, ránk maradt az Öreg Gulyás „föstött” portréja, a „bájos, ifjú művésznő” alkotása.

**Irodalom**

Eötvös Károly: Emlékezések. Budapest, 1901. pp. 134-140.

Striczky György: Törtel. Magyar Községek Monográfiája. Törtel, 2009. p. 49.

Pásztor József: Miről tárgyalt 1893 áprilisában a törteli képviselő-testület? Törteli Híradó, 2009. szeptember

Vasárnapi Újság. 1899. január 15. szám. p. 45-46.

Vázsonyi Vilmosné: Az én uram. 1931.

Vázsonyi Vilmosné: Egyszer volt…Részletek egy kiadatlan, 1946-os emlékiratból. Közreadja: Zeke Gyula